CELEX: 32016R1928
Language: el
Date: 2016-11-04 00:00:00
Title: Εκτελεστικός κανονισμός (ΕΕ) 2016/1928 της Επιτροπής, της 4ης Νοεμβρίου 2016, για τον προσδιορισμό του μεταφερόμενου φορτίου για κατηγορίες πλοίων που δεν είναι επιβατηγά, ro-ro και πλοία μεταφοράς εμπορευματοκιβωτίων, σύμφωνα με τον κανονισμό (ΕΕ) 2015/757 του Ευρωπαϊκού Κοινοβουλίου και του Συμβουλίου για την παρακολούθηση, την υποβολή εκθέσεων και επαλήθευση των εκπομπών διοξειδίου του άνθρακα από θαλάσσιες μεταφορές (Κείμενο που παρουσιάζει ενδιαφέρον για τον ΕΟΧ )

5.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 299/22
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1928 ΤΗΣ ΕΠΙΤΡΟΠΉΣ
   της 4ης Νοεμβρίου 2016
   για τον προσδιορισμό του μεταφερόμενου φορτίου για κατηγορίες πλοίων που δεν είναι επιβατηγά, ro-ro και πλοία μεταφοράς εμπορευματοκιβωτίων, σύμφωνα με τον κανονισμό (ΕΕ) 2015/757 του Ευρωπαϊκού Κοινοβουλίου και του Συμβουλίου για την παρακολούθηση, την υποβολή εκθέσεων και επαλήθευση των εκπομπών διοξειδίου του άνθρακα από θαλάσσιες μεταφορές
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/757 του Ευρωπαϊκού Κοινοβουλίου και του Συμβουλίου, της 29ης Απριλίου 2015, για την παρακολούθηση, την υποβολή εκθέσεων και επαλήθευση των εκπομπών διοξειδίου του άνθρακα από θαλάσσιες μεταφορές και για την τροποποίηση της οδηγίας 2009/16/ΕΚ (1), και ιδίως την παράγραφο 2 του μέρους Α του παραρτήματος II,
   Εκτιμώντας τα ακόλουθα:
   
               (1)
            
            
               Οι κανόνες για την παρακολούθηση του μεταφερόμενου φορτίου και άλλες συναφείς πληροφορίες καθορίζονται στο παράρτημα II του κανονισμού (ΕΕ) 2015/757. Συγκεκριμένα, ο προσδιορισμός του μεταφερόμενου φορτίου για κατηγορίες πλοίων που δεν είναι επιβατηγά, ro-ro και πλοία μεταφοράς εμπορευματοκιβωτίων πρέπει να πραγματοποιείται σύμφωνα με τις παραμέτρους που αναφέρονται στο στοιχείο ζ) της παραγράφου 1 του μέρους Α του εν λόγω παραρτήματος.
            
         
               (2)
            
            
               Όσον αφορά τα πετρελαιοφόρα, τα δεξαμενόπλοια χημικών, τα πλοία μεταφοράς αερίου, τα πλοία μεταφοράς χύδην φορτίου, τα φορτηγά πλοία ψυγεία και τα πλοία μεταφοράς συνδυασμένου φορτίου, είναι σκόπιμο να εξασφαλιστεί ότι ο προσδιορισμός του μέσου δείκτη λειτουργικής ενεργειακής απόδοσης είναι σύμφωνος με τις κατευθυντήριες γραμμές του ΔΝΟ για την εθελοντική χρήση του δείκτη ενεργειακής απόδοσης (EEOI) στη λειτουργία των πλοίων (2), αφού αυτές οι κατευθυντήριες γραμμές αντικατοπτρίζουν τις πρακτικές του κλάδου.
            
         
               (3)
            
            
               Στην περίπτωση των πλοίων μεταφοράς υγροποιημένου φυσικού αερίου (ΥΦΑ), των πλοίων μεταφοράς εμπορευματοκιβωτίων και των φορτηγών πλοίων ro-ro, η παράμετρος που πρέπει να χρησιμοποιείται για τον υπολογισμό του μεταφερόμενου φορτίου θα πρέπει να αντικατοπτρίζει τις πρακτικές του κλάδου και να διασφαλίζει ότι οι παρεχόμενες πληροφορίες είναι ακριβείς και συγκρίσιμες στη διάρκεια του χρόνου.
            
         
               (4)
            
            
               Για τα πλοία γενικού φορτίου, ο προσδιορισμός του μεταφερόμενου φορτίου θα πρέπει να ακολουθεί μια ειδική προσέγγιση, η οποία θα λαμβάνει υπόψη διακυμάνσεις της πυκνότητας φορτίου που είναι χαρακτηριστικές για την εν λόγω κατηγορία πλοίων. Κρίνεται σκόπιμο να δοθεί η δυνατότητα, τα εν λόγω στοιχεία να συμπληρώνονται, σε εθελοντική βάση, με πρόσθετα στοιχεία, σύμφωνα με τις κατευθυντήριες γραμμές του ΔΝΟ για την εθελοντική χρήση του δείκτη ενεργειακής απόδοσης (EEOI) στη λειτουργία των πλοίων.
            
         
               (5)
            
            
               Στην περίπτωση των πλοίων μεταφοράς οχημάτων, ο προσδιορισμός του μεταφερόμενου φορτίου θα πρέπει να ακολουθεί μια ευέλικτη προσέγγιση που θα βασίζεται σε δύο διαφορετικές επιλογές. Για να αντικατοπτρίζεται καλύτερα η ιδιαίτερη σημασία του όγκου, είναι σκόπιμο να υπάρχει η δυνατότητα υποβολής στοιχείων, σε εθελοντική βάση, για διαφορετική πρόσθετη παράμετρο.
            
         
               (6)
            
            
               Τα πλοία ro-pax θα πρέπει να θεωρούνται ιδιαίτερη περίπτωση, για την οποία θα πρέπει να ισχύουν ειδικοί όροι. Λαμβάνοντας υπόψη τη μεικτή υπηρεσία που προσφέρεται από τα πλοία ro-pax και για να αντικατοπτρίζονται καλύτερα οι πρακτικές του κλάδου, για την έκφραση του μεταφερόμενου φορτίου θα πρέπει να εφαρμόζονται δύο παράμετροι.
            
         
               (7)
            
            
               Για άλλους τύπους πλοίων, που δεν εμπίπτουν σε καμία από τις ανωτέρω κατηγορίες ούτε σε εκείνες των στοιχείων δ), ε) και στ) της παραγράφου 1 του μέρους Α του παραρτήματος II του κανονισμού (ΕΕ) 2015/757, θα πρέπει να επιτραπεί μια ευέλικτη προσέγγιση, έτσι ώστε να αντικατοπτρίζεται πλήρως η πληθώρα των τύπων των πλοίων που μεταφέρουν πολύ διαφορετικά είδη φορτίου. Για να διασφαλίζονται η συνοχή και η συγκρισιμότητα των στοιχείων στη διάρκεια του χρόνου, σύμφωνα με το άρθρο 4 παράγραφος 3 του κανονισμού (ΕΕ) 2015/757, η επιλογή της εταιρείας όσον αφορά την πλέον ενδεδειγμένη παράμετρο του μεταφερόμενου φορτίου πρέπει να τεκμηριώνεται στο σχέδιο παρακολούθησης του πλοίου και να εφαρμόζεται αναλόγως.
            
         
               (8)
            
            
               Η Επιτροπή πραγματοποίησε διαβουλεύσεις με τα ενδιαφερόμενα μέρη όσον αφορά τις βέλτιστες βιομηχανικές πρακτικές σχετικά με θέματα που καλύπτονται από τον παρόντα κανονισμό. Η διαβούλευση πραγματοποιήθηκε μέσω της «υποομάδας παρακολούθησης στο πλαίσιο του συστήματος ΠΥΕ της ναυτιλίας», η οποία δημιουργήθηκε υπό την αιγίδα του Ευρωπαϊκού φόρουμ για την Αειφόρο Ναυτιλία.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την αλλαγή του κλίματος η οποία συστάθηκε βάσει του άρθρου 26 του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (3),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός θεσπίζει κανόνες που καθορίζουν τις παραμέτρους που ισχύουν για τον προσδιορισμό του μεταφερόμενου φορτίου για κατηγορίες πλοίων που δεν είναι επιβατηγά, ro-ro και πλοία μεταφοράς εμπορευματοκιβωτίων, για την παρακολούθηση άλλων συναφών πληροφοριών ανά πλου, σύμφωνα με το άρθρο 9 παράγραφος 1 του κανονισμού (ΕΕ) 2015/757.
   Άρθρο 2
   Ορισμοί
   Για τους σκοπούς του παρόντος κανονισμού, ισχύουν οι ακόλουθοι ορισμοί:
   1)   «Πετρελαιοφόρο»: πλοίο που έχει κατασκευαστεί ή μετασκευαστεί κυρίως για τη μεταφορά, στους χώρους φορτίου του, χύδην πετρελαίου και προϊόντων πετρελαίου, εκτός των πλοίων μεταφοράς συνδυασμένου φορτίου, των δεξαμενόπλοιων μεταφοράς επιβλαβών υγρών ουσιών (NLS) ή των δεξαμενόπλοιων μεταφοράς αερίου·
   2)   «Δεξαμενόπλοιο χημικών»: πλοίο που έχει κατασκευαστεί ή μετασκευαστεί για τη χύδην μεταφορά οποιουδήποτε υγρού προϊόντος που αναγράφεται στο κεφάλαιο 17 του Διεθνούς κώδικα σχετικά με τη ναυπήγηση και τον εξοπλισμό των πλοίων που μεταφέρουν χύδην επικίνδυνες ουσίες (4) ή πλοίο που έχει κατασκευαστεί ή μετασκευαστεί για τη μεταφορά χύδην NLS·
   3)   «Πλοίο ΥΦΑ»: δεξαμενόπλοιο μεταφοράς χύδην υγροποιημένου φυσικού αερίου (ΥΦΑ) (κυρίως μεθανίου) σε ανεξάρτητες μονωμένες δεξαμενές·
   4)   «Πλοίο μεταφοράς αερίου»: δεξαμενόπλοιο για τη χύδην μεταφορά υγροποιημένων αερίων πλην του ΥΦΑ·
   5)   «Πλοίο μεταφοράς χύδην φορτίου»: πλοίο το οποίο προορίζεται, κυρίως, για τη μεταφορά ξηρού φορτίου χύδην, συμπεριλαμβανομένων των τύπων μεταφοράς μεταλλεύματος, όπως ορίζεται στον κανονισμό 1 του κεφαλαίου XII της Διεθνούς σύμβασης για την ασφάλεια της ανθρώπινης ζωής στη θάλασσα του 1998 (σύμβαση SOLAS), με εξαίρεση τα πλοία μεταφοράς συνδυασμένου φορτίου·
   6)   «Πλοίο γενικού φορτίου»: πλοίο με κύτος πολλαπλού ή μονού καταστρώματος που έχει σχεδιαστεί, κυρίως, για τη μεταφορά γενικού φορτίου, εκτός των ειδικών πλοίων μεταφοράς ξηρού φορτίου, που δεν περιλαμβάνονται στον υπολογισμό των γραμμών αναφοράς για πλοία γενικού φορτίου, δηλαδή πλοία μεταφοράς ζώων, πλοία μεταφοράς φορτηγίδων, βαρέα φορτηγά πλοία, σκάφη αναψυχής, πλοία μεταφοράς πυρηνικών καυσίμων·
   7)   «Φορτηγό πλοίο ψυγείο»: πλοίο σχεδιασμένο αποκλειστικά για τη μεταφορά φορτίου σε ψυχόμενα αμπάρια·
   8)   «Πλοίο μεταφοράς οχημάτων»: πλοίο πολλαπλού καταστρώματος για φορτίο «roll-on-roll-off» που έχει σχεδιαστεί για τη μεταφορά άδειων αυτοκινήτων και φορτηγών·
   9)   «Πλοίο συνδυασμένου φορτίου»: πλοίο σχεδιασμένο για να φορτώνει το 100 % του νεκρού βάρους με χύδην υγρό ή ξηρό φορτίο·
   10)   «Πλοίο ro-pax»: πλοίο που μεταφέρει περισσότερους από 12 επιβάτες και διαθέτει χώρο φορτίου roll-on/roll-off·
   11)   «Πλοίο μεταφοράς εμπορευματοκιβωτίων/φορτηγό πλοίο ro-ro»: υβριδική μορφή πλοίου μεταφοράς εμπορευματοκιβωτίων και φορτηγού πλοίου ro-ro σε ανεξάρτητα μέρη·
   12)   «Μεταφερόμενο νεκρό βάρος»: σε μετρικούς τόνους, η μετρούμενη χωρητικότητα του πλοίου σε έμφορτο βύθισμα πολλαπλασιαζόμενη επί τη σχετική πυκνότητα ύδατος κατά την αναχώρηση και αφαιρώντας την άφορτη χωρητικότητα του πλοίου και το βάρος του καυσίμου επί του σκάφους, που προσδιορίζεται πριν από τον συγκεκριμένο απόπλου·
   13)   «Μετρούμενη χωρητικότητα»: σε κυβικά μέτρα, ο όγκος της κοίλης χωρητικότητας του πλοίου, εκτός από αποφύσεις, σε πλοίο με μεταλλικό περίβλημα· δηλώνει τη χωρητικότητα έως την εξωτερική επιφάνεια του κύτους του πλοίου με περίβλημα από οποιοδήποτε άλλο υλικό·
   14)   «Άφορτη χωρητικότητα»: σε μετρικούς τόνους, το πραγματικό βάρος του πλοίου χωρίς καύσιμα, επιβάτες, φορτίο, νερό και άλλα αναλώσιμα επί του σκάφους.
   Άρθρο 3
   Παράμετροι για τον καθορισμό του «μεταφερόμενου φορτίου» ανά κατηγορία πλοίου
   Το «μεταφερόμενο φορτίο», για την παρακολούθηση άλλων συναφών πληροφοριών ανά πλου, σύμφωνα με το άρθρο 9 παράγραφος 1 του κανονισμού (ΕΕ) 2015/757, καθορίζεται ως εξής:
   
               α)
            
            
               για πετρελαιοφόρα, ως η μάζα του φορτίου επί του σκάφους·
            
         
               β)
            
            
               για δεξαμενόπλοια χημικών, ως η μάζα του φορτίου επί του σκάφους·
            
         
               γ)
            
            
               για πλοία μεταφοράς ΥΦΑ, ως ο όγκος του εκφορτούμενου φορτίου, ή στην περίπτωση κατά την οποία το φορτίο εκφορτώνεται αρκετές φορές κατά τη διάρκεια ενός πλου, το άθροισμα του φορτίου που εκφορτώθηκε κατά τη διάρκεια του πλου και του φορτίου που εκφορτώθηκε σε όλους τους επόμενους λιμένες κατάπλου μέχρι τη φόρτωση νέου φορτίου·
            
         
               δ)
            
            
               για πλοία μεταφοράς αερίου, ως η μάζα του φορτίου επί του σκάφους·
            
         
               ε)
            
            
               για πλοία μεταφοράς χύδην φορτίου, ως η μάζα του φορτίου επί του σκάφους·
            
         
               στ)
            
            
               για πλοία γενικού φορτίου, ως το το νεκρό βάρος για έμφορτο πλου και ως μηδενικό για πλου άνευ φορτίου·
            
         
               ζ)
            
            
               για φορτηγά πλοία ψυγεία, ως η μάζα του φορτίου επί του σκάφους·
            
         
               η)
            
            
               για τα πλοία μεταφοράς οχημάτων, ως η μάζα του φορτίου επί του σκάφους, που ορίζεται ως η πραγματική μάζα ή ως ο αριθμός των μονάδων φορτίου ή των μέτρων των κατειλημμένων λωρίδων πολλαπλασιασμένος επί τις προκαθορισμένες τιμές για το βάρος τους·
            
         
               θ)
            
            
               για πλοία μεταφοράς συνδυασμένου φορτίου, ως η μάζα του φορτίου επί του σκάφους·
            
         
               ι)
            
            
               για πλοία ro-ro, ως ο αριθμός των επιβατών και η μάζα του φορτίου επί του σκάφους, που ορίζεται ως η πραγματική μάζα ή ο αριθμός των μονάδων φορτίου (φορτηγών, αυτοκινήτων κ.λπ.) ή των μέτρων των κατειλημμένων λωρίδων πολλαπλασιασμένος επί τις προκαθορισμένες τιμές για το βάρος τους·
            
         
               ια)
            
            
               για πλοία μεταφοράς εμπορευματοκιβωτίων και φορτηγά πλοία ro-ro, ως ο όγκος του φορτίου επί του σκάφους, που ορίζεται ως το άθροισμα του αριθμού των μονάδων φορτίου (αυτοκίνητα, ρυμουλκούμενα, φορτηγά, και άλλες τυποποιημένες μονάδες) πολλαπλασιασμένου επί προκαθορισμένη περιοχή και επί το ύψος του καταστρώματος (η απόσταση μεταξύ του δαπέδου και της δομικής δοκού), του αριθμού των μέτρων των κατειλημμένων λωρίδων πολλαπλασιασμένου επί το ύψος του καταστρώματος (για άλλο φορτίο ro-ro) και του αριθμού των μονάδων TEU πολλαπλασιασμένου επί 38,3 m3·
            
         
               ιβ)
            
            
               για άλλους τύπους πλοίων που δεν εμπίπτουν σε καμία από τις κατηγορίες που αναφέρονται στα στοιχεία α) έως ια), αλλά ούτε και σε εκείνες που αναφέρονται στα στοιχεία δ), ε) και στ) της παραγράφου 1 του μέρους Α του παραρτήματος II του κανονισμού (ΕΕ) 2015/757, ως η μάζα του φορτίου επί του σκάφους ή ως το νεκρό βάρος που μεταφέρεται σε έμφορτο πλου και μηδενικό για διαδρομές άνευ φορτίου.
            
         Για τους σκοπούς του στοιχείου στ) της πρώτης παραγράφου, η μάζα του φορτίου επί του πλοίου μπορεί να χρησιμοποιείται σε εθελοντική βάση ως πρόσθετη παράμετρος.
   Για τους σκοπούς του στοιχείου η) της πρώτης παραγράφου, το νεκρό βάρος που μεταφέρεται σε έμφορτο πλου και το μηδενικό για διαδρομές άνευ φορτίου, μπορούν να χρησιμοποιούνται σε εθελοντική βάση ως πρόσθετη παράμετρος.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Νοεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 123 της 19.5.2015, σ. 55.
   
      (2)  MEPC.1/Circ.684.
   
      (3)  Κανονισμός (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με μηχανισμό παρακολούθησης και υποβολής εκθέσεων σχετικά με τις εκπομπές αερίων του θερμοκηπίου και άλλων πληροφοριών σε εθνικό και ενωσιακό επίπεδο που αφορούν την αλλαγή του κλίματος και την κατάργηση της απόφασης αριθ. 280/2004/ΕΚ (ΕΕ L 165 της 18.6.2013, σ. 13).
   
      (4)  Όπως τροποποιήθηκε από τη MEPC.225(64) και τη MSC.340(91).